Putin-fiender møttes i stemmekø
Vladimir Putin har ødelagt livene til dem begge. Søndag møttes to av presidentens største kritikere utenfor den russiske ambassaden i Berlin. Dit kom både Julia Navalnaja – enken til opposisjonspolitiker Aleksej Navalnyj – og den tidligere oligarken Mikhail Khodorkovskij. Etter at sistnevnte la seg ut med Putin, fikk han 10 år i fengsel. Søndag aksjonerte de på samme måte som mange andre russere har gjort: De møtte opp ved valglokalet presis klokken 12.00, for å skape kø og kaos. – Det er hyggelig å møte likesinnede i samme kø – selv om det foreløpig kun er i Berlin, skriver Khodorkovskij på Telegram. Den tidligere talspersonen til Aleksej Navalnyj er blant dem som poster bilder av Julia Navalnaja i køen til stemmelokalet ved den russiske ambassaden.  Ifølge det uavhengige russiske mediet Meduza ble Julia Navalnaja møtt med klapping og jubelrop.  Blodig Putin De internasjonale nyhetsbyråene har bilder av køer utenfor de russiske ambassadene i en rekke byer rundt i verden. Utenfor ambassaden i Berlin er det satt opp et badekar – malt i de ukrainske fargene – der Vladimir Putin bader i blod: Mikhail Khodorkovskyj (60) var tidligere eier av oljeselskapet Yukos og blant verdens rikeste menn. Etter at oligarken la seg ut med Putin, fikk han 10 år i fengsel og ble menneskerettighetsforkjemper etter at han flyktet fra hjemlandet og gikk i eksil i Storbritannia. Nå følger han Russlands maktelite med argusøyne sammen med sine kolleger i organisasjonen Open Russia. I et pressemøte der VG deltok før valget, sa Khodorkovskyj at han er overbevist om at enken etter Navalnyj vil føre arven etter den russiske opposisjonspolitikeren videre:  – For hans tilhengere, er hun hans etterfølger. Og hun er en verdig én, sa Khodorkovskyj.  Den tidligere oljemagnaten sa også at han mener Vesten må være hardere i sin fordømmelse av regimet. Søndag la han ut en Twitter-melding, som viser en stemmeseddel, som i protest mot Putin, er påskrevet navnet til Aleksej Navalnyj: – De drepte ham I februar i år meldte russiske fengselsmyndigheter at Navalnyj, den mest profilerte Putin-kritikeren i Russland, hadde dødd plutselig, langt nord i det sentrale Russland. – De drepte ham fordi de ikke kunne slå ham, har enken Julia uttalt til nyhetsbyrået Reuters. I en rekke byer rundt i verden har folk fulgt oppfordringen om å komme til stemmelokalet klokken 12 søndag. Det gjelder blant annet Praha, Warszawa, Helsinki, Paris, Oslo, Roma, Antalya, Bern og Berlin.
Aleksej Navalnyjs enke, Julia Navalnaja, og tidligere oligark Mikhail Khodorkovskij møttes utenfor den russiske ambassaden i Berlin for å protestere mot Putin. De deltok i en aksjon hvor russere møtte opp ved valglokaler presis kl. 12 for å skape kø og kaos. Khodorkovskij ble en menneskerettighetsforkjemper etter 10 års fengsel og bor nå i eksil i Storbritannia. Aleksej Navalnyj døde plutselig i februar, og hans kone mener han ble drept fordi myndighetene ikke kunne slå ham.